Tror ikke toppkandidatene vil ha Drillo-jobben
- Det er ikke en landslagssjef som vil klare å få dette laget til et VM-sluttspill, sier Kroksæter. Den erfarne kommentatoren er optimistisk på Norges Fotballforbunds vegne. Nå som det nærmest er klart at Norge ikke kommer til sommerens VM i Brasil, må NFF finne en erstatter for Drillo fra første januar. - Vi har nok et altfor høyt selvbilde på spillerne våre, og jeg synes hele denne kvalifiseringen har vist at vi ikke er gode nok. - Det er ingen takknemlig oppgave å ta over et lag hvor spillermaterialet er litt for dårlig til å nå de målene man har satt seg. Jeg tror det blir vanskelig å overtale unge trenere som er på opptur til å ta den jobben. NFF vil få problemer med å få de personene de har øverst på listen sin, sier Kroksæter til VG. Han nevner både Ole Gunnar Solskjær og Per-Mathias Høgmo som kandidater han mener ikke vil ta den kommende trenerjobben. - Når du kommer til semifinale i U21-EM, står det ikke så galt til, og jeg mener en landslagstrenerjobb henger så høyt at de fleste vil være interesserte, mener sportssjef i Haugesund, Asbjørn Helgeland.Selv mener han NFF har en rekke kandidater på blokka, og nevner Solbakken, Høgmo, Solskjær, Rekdal som de heteste kandidatene - selv om han «personlig har sans for Ståle Solbakken, selv om timingen neppe er den beste». - Trenerjobben for et landslag henger så høyt at de fleste vil være interesserte. Det er den høyeste jobben du kan få i et land, og i tillegg er det mange spillere som kommer opp nå, påpeker Haugesunds sportssjef. Han får støtte fra ledere i Brann og Vålerenga.- Det er en spennende ungdomsgenerasjon som kommer opp nå, så det bør ikke være noe problem, og det bør pirre den landslagstreneren som får jobben, mener Vålerengas daglige leder Stig-Ove Sandnes.Roald Bruun-Hanssen håper også at landslagets neste trener er offensiv, med ett klart mål - EM 2016. - Jeg synes Drillo bør få fullføre, la den nye starte med blanke ark, som har offensive holdninger mot EM i 2016. Der er det 24 av 54 land som blir kvalifisert, og den nye treneren må være så offensiv at han sier at vi skal dit. - NFF har startet prosessen med å finne mannen som skal klare dette, og det tror jeg de får til, uten at jeg vil mene noe om hvem det skal være. Men jeg er helt uenig i det Kroksæter sier, det er bare å se på U21 i sommer, samt øvrige ungdomslandslagsresultater. Jeg har tro på at dette kan være en spennende jobb og være en god mulighet for en trener, sier Branns daglige leder Roald Bruun-Hanssen. Akkurat det er også Aalesund daglige leder Henrik Hoff helt enig i, men han mener at trenerjobben for det norske landslaget bør gis til en annen person umiddelbart. - Ja, det bør skje omgående, spør du meg. - Det trengs en forandring, og det har jeg ment lenge. Jeg vet ikke hvem det skal være, men nå er det så mange nye, unge spillere som vokser frem at det bør tenkes nytt og bygges om, sier Aalesund-profilen. Etterlyser Röslers entusiasme VG-ekspert Bengt Eriksen er blant dem som ikke er redd for å kaste frem navn i trenerdebatten. - Jeg tror fortsatt at Solbakken hadde vært en bra mann, men jeg tror ikke han er tilgjengelig med jobben i FCK. Ole Gunnar Solskjær er også en bra mann, mens Per-Mathias Høgmo har skapt entusiasme i Sverige, og det er noe jeg liker. - Er det én ting Norge trenger nå, så er det entusiasme, og det har også trenere som Dag-Eilev Fagermo og Uwe Rösler. Uwe er en som vil noe positivt, samtidig som han har en entusiasme som er uvurderlig, understreker Eriksen. Det er spesielt det VG-eksperten savner i det norske A-landslaget. - Gårsdagens kamp var en lidelse, vi har en trener som går ut med håndbrekket på, og det er fullstendig ubegripelig. Det medfører risiko, og du kommer ikke tidsnok frem. Det er en voldsom forskjell på A-landslaget, som ser ut som de MÅ spille fotball, mens U21-landalget i sommer gikk ut på banen og så ut som de hadde LYST TIL å spille fotball. Det er himmelvid forskjell, sier Eriksen.Kjetil Rekdal etterlyser også ny entusiasme i landslaget, men mener forbundet ikke må forhaste seg. - Det er bare tull å gjøre noe nå, det blir bare rot, men fra 1. januar må en ny trener være på plass. - Man kan ikke være sikker på at alt blir bedre med en ny sjef, men det er viktig at vi får inn en tøff kar som tør å ta noen tøffe beslutninger og skaper ny giv. Han må også kjenne norsk fotball, uten at han nødvendigvis er norsk, understreker Vålerenga-treneren.
Adresseavisens sportskommentator Kjetil Kroksæter mener spillermaterialet er Norges hovedproblem, men får liten støtte i Fotball-Norge.